舟子語
作者：晁說之
朝代：宋

paragraphs: 晁子被放逐，四方何所止。
隨衆到淮口，脱身亂兵裏。
長淮歲暮風，舟楫不得艤。
因之狂雨來，青山白浪底。
風雨與波浪，三者酷鬬靡。
北客怖未嘗，波神得自喜。
舟子言勿怖，此是衝風爾。
前風衝後風，縱神雜横鬼。
吼怒夜潮落，倐忽熟風起。
衝風如小人，熟風若君子。
明日復衝風，又非前之比。
舟子言可賀，此風即當死。
盛大不死者，從何睹神理。
京貫黼攸輩，萬貨他手委。
官知其然歟，幾年干天紀。
神降與人言，化酒幻桃李。
上真怒中華，實錫羯胡祉。
破我諸州鎮，胡陣風從指。
漢兵遂喜北，不走即降矣。
風伯不祐我，豈獨在兹水。
舟子語可書，聊以視知已。